Dinamo s-a salvat de la retrogradare după barajul cu Csikszereda, 2-0 la general, iar Cornel Dinu a oferit o primă reacție în urma acestui lucru. Fosta legendă din Ștefan cel Mare nu este încântată de fotbalul pe care îl arată “câinii”.
După ce s-a salvat de la retrogradare, Dinamo a fost luată la 11 metri de Cornel Dinu. Legenda “câinilor” a făcut o caracterizare exemplificată a ceea ce se întâmplă la formația condusă de Andrei Nicolescu și Eugen Voicu.
Cornel Dinu este de părere că la Dinamo este bâlci, nu fotbal și a oferit câteva exemple pe acest subiect. Fosta legendă din Ștefan cel Mare susține, totuși, că salvarea de la retrogradare a “câinilor” este un lucru benefic pentru fotbalul românesc.
“Nu mă uit la meciuri care sunt de badminton cu cricket. Am citit și am văzut ce s-a întâmplat. Importanța pentru toată lumea este ca o echipă ca Dinamo, cu o așa emblemă și palmares, să nu mai retrogradeze și să fie în continuare în tot ceea ce înseamnă imaginea fotbalului românesc, a SuperLigii.
Poate reușesc să facă o echipă care să fie competitivă, dar acest lucru nu se poate realiza mai devreme de doi ani. Acum nu pot să mă mai uit.
Asta nu este Dinamo, este un bâlci cum era pe vremuri. Cu lanțuri, călușei, cu alba-neagra cu d-ăia care înghit săbii, cu d-astea. Homawoo cred că e în stare să înghită săbii. Cu alba-neagra mi se pare Goncalo ăsta. Cel mai lung pas are vreo 12 metri și este în lateral la el.
Era nevoie de Dinamo pentru tot ceea ce înseamnă imaginea SuperLigii. Dar este o echipă condusă într-o manieră neinspirată la orice nivel”, a declarat Cornel Dinu la FANATIK SUPERLIGA.
“Să te duci la Miercurea Ciuc și să te duci la o echipă care luptă și să nu reușești să ai o ocazie și să treci pe lângă niște situații care te favorizează fantastic. Chiar puteau să întoarcă rezultatul cei de la Csikszereda. Așa am auzit.
În ultima perioadă, în fotbalul nostru, s-au petrecut evenimente care aduc cu bâlciurile de altă dată. ‘Afară e vopsit gardul și înăuntru e elefantul’. Cam așa a arătat fotbalul în țara noastră în ultimele două săptămâni. Au fost tot felul de acțiuni de acest fel”, a mai spus Cornel Dinu la FANATIK SUPERLIGA CU HORIA IVANOVICI.